उस समय भीमसेन के होंठ क्रोध से काँप रहे थे। उन्होंने भरी सभा में हाथ-से-हाथ मलकर गरजते हुए शपथ ली- ‘देश-देशान्तर के नृपतिगण! मैं शपथ खाकर कहता हूँ कि मैं रणभूमि में भरतकुल कलंक पापी दुरात्मा दुःशासन की छाती फाड़ डालूँगा और उसका गरम-गरम खून पीऊँगा।’ भीमसेन की भीषण प्रतिज्ञा सुनकर सभी के रौंगटे खड़े हो गए। अब तक दुःशासन द्रौपदी का वस्त्र खींचते-खींचते थक गया था। वह अपनी असमर्थता पर खींझ कर लज्जा के मारे बैठ गया। चारों ओर तहलका मच गया। लोग कहने लगे कि ‘कौरव द्रौपदी के प्रश्न का उत्तर क्यों नहीं देते?’